Na temelju članka 18. Odluke o potporama u turizmu na području Osječko-baranjske županije ("Županijski glasnik" broj 1/24.) Povjerenstvo za potpore u turizmu objavljuje

J A V N I  P O Z I V

za dodjelu potpora za autohtonu eno i gastro ponudu na

 području Osječko-baranjske županije u 2024. godini

1. PREDMET JAVNOG POZIVA

Predmet ovoga Javnog poziva je prikupljanje prijava za dodjelu potpora iz Proračuna Osječko-baranjske županije za 2024. godinu za autohtonu eno i gastro ponudu na području Osječko-baranjske županije (nastavno: Županija) u 2024. godini.

Potpora iz prethodnog stavka podrazumijeva nepovratna financijska sredstva odobrena iz Proračuna Županije za 2024. godinu. 

2. NAMJENA I VISINA MOGUĆE POTPORE

Potpora za autohtonu eno i gastro ponudu dodjeljuje se pružateljima ugostiteljskih i turističkih usluga u turizmu koji se snabdijevaju poljoprivrednim proizvodima od lokalnih poljoprivrednih proizvođača.

Lokalni poljoprivredni proizvođači su proizvođači poljoprivrednih proizvoda čija se proizvodnja nalazi na području Osječko-baranjske županije.
Potpora iznosi do 50% iznosa plaćenih računa za kupovinu poljoprivrednih proizvoda od lokalnih poljoprivrednih proizvođača, a najviše do iznosa od 1.350,00 eura i može se ostvariti jedanput tijekom proračunske godine.
Pružatelji usluga u turizmu i ugostiteljstvu moraju imati uspostavljenu poslovnu suradnju s lokalnim poljoprivrednim proizvođačima o kupovini njihovih proizvoda za potrebe usluga koje pružaju u svojim objektima.

Potpore se ne dodjeljuju za troškove PDV-a u slučaju da je porezni obveznik upisan u registar obveznika PDV-a i ima pravo na odbitak PDV-a te drugih poreza, carina i drugih srodnih troškova.

U postupku odobravanja potpora koje imaju obilježja potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti. 

3. UVJETI ZA PODNOŠENJE PRIJAVA

Pravo prijave za korištenje potpore imaju obiteljska poljoprivredna gospodarstva, obrti i trgovačka društva u kategoriji mikro i malih poduzeća, registrirani za pružanje turističkih i ugostiteljskih usluga u turizmu, obrti, trgovačka društva i zadruge u kategoriji mikro, malih i srednjih poduzeća koji obavljaju djelatnost na tradicijski odnosno umjetnički način odnosno koji posjeduju Uvjerenje o stjecanju statusa tradicijskog odnosno umjetničkog obrta, udruge registrirane za djelatnosti vezane uz selektivne oblike turizma i druge fizičke osobe registrirane za pružanje usluga u turizmu. Navedeni podnositelji moraju imati prebivalište odnosno sjedište na području Županije i ispunjavati uvjete utvrđene Odlukom o potporama u turizmu na području Osječko-baranjske županije i posebnim propisima odnosno pravilima o potporama male vrijednosti.

Potpora se dodjeljuje pod sljedećim uvjetima: 

· da se objekt za pružanje usluga u turizmu i ugostiteljstvu nalazi na području Županije,
· da lokalni poljoprivredni proizvođač ima sjedište/prebivalište na području Županije,
· da podnositelj prijave ima uspostavljenu poslovnu suradnju s lokalnim poljoprivrednim proizvođačima sklopljenu prije nastanka troškova,
· i da su troškovi nastali u razdoblju od dana zatvaranja posljednjeg javnog poziva odnosno od 17. svibnja 2023. do dana predaje prijave za dodjelu potpore,

· da su troškovi za koje se podnosi prijava plaćeni prije njezinog podnošenja.
Podnositelj uz prijavu dostavlja i dokaze o plaćenim računima za kupovinu poljoprivrednih 
proizvoda od lokalnih poljoprivrednih proizvođača kao i dokaze o izvršenim plaćanjima.

Pravo na podnošenje prijave imaju samo podnositelji koji su u cijelosti opravdali namjensko korištenje ranije dodijeljenih sredstava iz županijskog proračuna i koji nemaju dug prema Županiji.
Pravo na podnošenje prijave nemaju podnositelji koji su blokirani, odnosno u stečaju ili u postupku predstečajne nagodbe, odnosno koji su u postupku likvidacije. 

4. KRITERIJI ZA DODJELU POTPORE

U postupku odlučivanja o odobravanju potpore Povjerenstvo za potpore u turizmu ocjenjuje koliko aktivnost, program ili projekt za koji se traži potpora pridonosi ostvarivanju strateških ciljeva Županije usmjerenih ka razvoju i unaprjeđenju turizma na temelju sljedećih kriterija: 

· objedinjavanje i unaprjeđenje turističke ponude, 

· očuvanje prirodne i kulturne baštine i tradicije u funkciji razvitka, 

· razvoj turističkih proizvoda i usluga i podizanje njihovih standarda, 

· promocija turističkih potencijala Županije, 

· razvoj svih oblika turizma s naglaskom na ruralni turizam te 

unaprjeđenje i proširenje turističke ponude.
5. POTREBNA DOKUMENTACIJA

Potpore se odobravaju temeljem podnesenih prijava za dodjelu potpora na propisanom obrascu. 

Podnositelj prijavi za odobravanje potpore mora priložiti sljedeću dokumentaciju:

· popunjen propisan obrazac prijave,

· dokaz da je podnositelj prijave registriran za djelatnost pružanja usluga u turizmu i ugostiteljstvu (izvadak iz trgovačkog suda/obrtnog registra/registra udruga; rješenje nadležnog tijela),

· izjavu o korištenim de minimis potporama (obvezno za trgovačka društva i obrtnike)
· izjavu o nepostojanju dvostrukog financiranja,

· dokaz o uspostavljenoj poslovnoj suradnji s lokalnim poljoprivrednim proizvođačima,

· preslike računa prihvatljivih troškova,

· dokaz o plaćenim prihvatljivim troškovima (bankovni izvodi), a ukoliko se radi o gotovinskom plaćanju potrebna je blagajnička uplatnica i isplatnica,
· potvrdu Porezne uprave o nepostojanju duga po osnovi javnih davanja ne starija od 30 dana od dana podnošenja zahtjeva,

· potvrdu banke o IBAN-u podnositelja prijave,

· tablica troškova – popis svih troškova sa računa priloženih u prijavi (obavezno dostaviti u pisanom obliku uz prijavu i elektronskim putem u excel formatu  na mail turizam@obz.hr)

· privolu za prikupljanje i obradu osobnih podataka.

6. NAČIN, MJESTO I ROK PODNOŠENJA PRIJAVA

Prijavni obrazac, tablica troškova, obrazac o korištenim de minimis potporama, obrazac izjave o nepostojanju dvostrukog financiranja i privola za prikupljanje i obradu osobnih podataka mogu se podići u Upravnom odjelu za turizam, kulturu i sport Osječko-baranjske županije ili na službenim internetskim stranicama Županije www.obz.hr, te se isti s propisanom dokumentacijom dostavlja osobno ili na adresu 
Pisarnica Županije

Županijska 4
31000 Osijek

s naznakom 

„Prijava na Javni poziv za dodjelu potpora 

za autohtonu eno i gastro ponudu“
Ovaj javni poziv objavljuje se na službenim internetskim stranicama Županije.

Javni poziv je otvoren od 2. svibnja 2024. godine do utroška sredstava planiranih u Proračunu Osječko-baranjske županije za 2024. godinu, a najkasnije do 31. listopada 2024. godine.

Sve informacije mogu se dobiti u Upravnom odijelu za turizam, kulturu i sport Osječko-baranjske županije ili na telefon 031/221-536.
7. NAČIN OBJAVE ODLUKE O DODJELI POTPORE I OSTALE INFORMACIJE

Prijave se obrađuju te se o njima odlučuje redoslijedom zaprimanja.

Nepotpune i nepravovremene prijave se ne razmatraju, a o tome se izvještava podnositelj prijave.

Odluku o dodijeli potpore donosi Zamjenik župana koji obnaša dužnost župana na prijedlog Povjerenstva za potpore u turizmu, koja se objavljuje na internetskim stranicama Županije najkasnije u roku 15 dana od dana njezinog donošenja.

